Len Cloete ‘groet met oë, soen terug’Len Cloete. (Foto: Facebook) Len Cloete is na verneem word in ŉ “groot fase van verbetering” en uit die intensiewesorgeenheid van ŉ hospitaal oorgeplaas om rehabilitasie te ontvang. Só het die private speurder Mike Bolhuis Donderdag aan Maroela Media gesê. Cloete was vir geruime tyd in ŉ koma in die intensiewesorgeenheid van die Pinehaven-hospitaal in Krugersdorp nadat hy tydens ŉ onderonsie by die Misty Hills-gastehuis in Muldersdrift deur ŉ polisiebeampte in die kop geskiet is. Hy sal glo nou in dieselfde hospitaal rehabilitasie ondergaan. “Sy oë is oop en hy is wakker. Hy herken sy vrou, Chantal. Daar is ook gevoel en beweging aan die een kant van sy liggaam. “Hy groet Chantal met sy oë. Sy soen hom môre, middag en aand, en hy soen terug.” Bolhuis sê Cloete se verbetering is byna onmoontlik om te glo. “Dit is geheel en al ŉ wonderwerk.” Bolhuis en sy span is deur Cloete se familie aangestel om die saak te ondersoek. Die onafhanklike polisieondersoekdirektoraat (Opod) ondersoek intussen die afvuur van ŉ polisievuurwapen terwyl interne polisieondersoeke voortduur. Len Cloete en sy vrou, Chantal. (Foto: Facebook) “Sodra dit moontlik is, sal hy [Cloete] deur ons span ondervra word. Die span sal ook verklarings by hom afneem. Hy sal dan ook aan ondervraging onderwerp word en verklarings by die polisie se ondersoekspan aflê. “Die hoofdoel is nou eers sy rehabilitasie en om hom gesond te kry.” Die Cloete-egpaar was op 13 November saam met twee vriende by die gastehuis toe ŉ woordewisseling tussen hulle en die bestuur van die onderneming ontstaan het. Die polisie se hulp is glo na aanleiding hiervan ingeroep. Cloete is in die gastekamer waar hulle sou slaap ten aanskoue van sy vriende en polisielede geskiet nadat hy self ook ŉ vuurwapen rondgeswaai en op die polisiebeamptes geskreeu het. Cloete het ook een van die polisiebeamptes se wapen by haar afgeneem. ŉ Grafiese video van die skietvoorval is wyd op sosiale media gedeel en het skerp kritiek – teenoor Cloete én die polisie – ontlok.